הרחקת תלמיד לצמיתות

**הרחקת תלמיד לצמיתות** היא סנקציה המופעלת על תלמיד בית ספר, מכללה או אוניברסיטה, בתגובה להפרת כללי המוסד.

## כללי והליך ההרחקה
הרחקה של תלמיד לצמיתות תתבצע במקרים חמורים של עבירות משמעת או אלימות. הליך ההרחקה מתקיים בשלושה שלבים עיקריים:
* דיון פנימי במוסד החינוכי אליו רשום התלמיד.
* מתן זכות טיעון לתלמיד ולהוריו לפני ההחלטה הסופית.
* מתן ההחלטה הסופית.

אם הוחלט להרחיק את התלמיד ניתן להרחיקו מבלי להמתין להחלטת ועדת השימוע בערר. לאחר ההחלטה הסופית, הורי התלמיד יכולים להגיש ערר לוועדת שימוע במחוז אליו משויך המוסד.

### הסיבות המהוות עילה להרחקה
* אלימות: אלימות קשה, או חוזרת, מילולית או פיזית כלפי הצוות החינוכי וכלפי עובדי בית הספר או התלמידים
* פגיעה מינית
* סחר בסמים (בהתייעצות עם הפיקוח ו/ או משטרת ישראל)
* אי התאמה התנהגותית

### במוסדות אקדמיים
**עילות להרחקה:**
* העתקה בעבודה או במבחן / פלגיאט
* מכירה או קנייה של עבודות אקדמיות
* עבירות משמעת אחרות; לפי תקנון המוסד
* עבירות פליליות הקשורות למוסד הלימודים

לרוב, אגודת הסטודנטים של המוסד מספקת ייעוץ משפטי במקרים כאלה.

## בבריטניה
### מוסדות המדינה
לאחר שתלמיד הורחק משני בתי ספר, כל בית ספר ממלכתי רשאי על פי חוק לסרב לקבלו כתלמיד. בתי ספר של "אמצעים מיוחדים" רשאים לסרב לקבל תלמיד שהודח מבית ספר אחד בלבד. לכן, תלמיד שגורש משני בתי ספר עלול להיות מודח לחלוטין ממערכת החינוך הממלכתית. הרחקת תלמידים כפופה לחוק החינוך 2002. הנחיית מזכירת המדינה קובעת כי הרחקה היא צעד קיצוני. יש להשתמש בה רק בתגובה להפרות חמורות של מדיניות המשמעת של בית הספר ורק לאחר שנכשלו מגוון אסטרטגיות חלופיות לפתרון בעיות המשמעת של התלמיד, וכאשר נתינת אפשרות לתלמיד להישאר בבית הספר תפגע באופן חמור בחינוכם או ברווחתם של תלמידים ושל חברי הצוות, או של התלמיד עצמו. לאחר ההחלטה, התלמיד והוריו יכולים לערער בפני מנהלי בית הספר נגד ההרחקה. אם הערעור נדחה, ניתן להגיש ערעור נוסף בפני ועדת ערר שפועלת מטעם רשות החינוך המקומית.

במגזר העצמאי, ניתן להרחיק תלמיד לצמיתות לפי שיקול דעתו של המנהל. בעוד שגירוש מבית ספר עצמאי בבריטניה פירושו הרחקה לצמיתות מבית הספר, "כפרה" או השעיה משמעו בדרך כלל הרחקה מבית הספר לתקופה מוגדרת, למשל, להמשך הסמסטר הנוכחי. המונח משמש בעיקר באקדמיה.

מבחינה היסטורית, **באנימוס** (בלטינית: "אנחנו מגרשים") הייתה הפרוצדורה באוניברסיטת אוקספורד לסילוק תלמידים. במקרה של סילוק של תלמיד צו הגירוש פורסם בפומבי, הן להוקעה והן כדי למנוע מהתלמיד המגורש לטעון כי סיבת הגירוש אינה ידועה. המונח "באנימוס" מתאר, באופן כללי, גירוש של אדם מאוניברסיטה.

### עבירות המהוות עילה להרחקה
#### סיבות להרחקה קבועה
מנהל עשוי לסלק תלמיד בגלל אירוע ראשוני, או חד פעמי, בהתאם לחומרת העבירה. במקרים הבאים, ניתן להרחיק תלמיד לצמיתות גם לאחר עבירה אחת:
* מעשה אלימות חמור, לרבות אלימות ממשית, או איום כלפי איש צוות או תלמיד אחר
* אחזקת נשק או כל פריט מסוכן אחר
* עבירת מין, לרבות התעללות ותקיפה מינית
* עבירה על רקע גזעני
* זובור (טקס חניכה משפיל) חמור לתלמיד אחר
* עבירת סמים, לרוב אספקת סם לתלמידים אחרים. החזקת כמות קטנה של סם קל כמו טבק או חשיש אינה נחשבת בדרך כלל עילה מספקת לגירוש
* פריצת מחשבים

#### עבירות אחרות המהוות עילה להרחקה אם הן חוזרות על עצמן
**בין העבירות:**
* ונדליזם
* רמאות (כולל פלגיאט)
* גניבה
* הטרדה
* אזעקת שווא, הפעלת אזעקת אש כאשר אין שריפה, או מתיחה טלפונית למוקד החירום הבריטי
* הימורים

## ידוענים שהורחקו
ידוענים רבים טוענים שגורשו מבית הספר; עם זאת, מהימנותם של הדיווחים מוטלת בספק, בגלל אינטרס להציג דימוי מרדני. כמו כן ייתכן שהם פרשו מרצונם מבית הספר ולא גורשו רשמית:
* בנקסי טען כי גורש, אך מכיוון שזהותו אינה ידועה לציבור לא ניתן לאמת זאת.
* שריל גורשה (או הושעתה; הדבר נתון במחלוקת) מבית הספר פעמיים.
* יש הטוענים כי וילם דפו גורש מבית הספר התיכון אפלטון איסט בגלל יצירת פורנוגרפיה, אם כי למעשה נשר מהלימודים, לאחר שסרט בו הופיע בעירום נמצא בבית הספר.
* איימי ווינהאוס טענה שהיא גורשה מבית הספר לתיאטרון צעיר של סילביה. טענה זו הופרכה על ידי בית הספר ועל ידי אביה.
* מארק צוקרברג כמעט גורש מאוניברסיטת הרווארד בזמן שיצר את אב הטיפוס של פייסבוק - FaceMash.com; הוא הואשם בהפרת אבטחה, הפרת זכויות יוצרים, הפרת פרטיות, וכן הפרה של מדיניות האוניברסיטה בנושא הפצת תמונות דיגיטליות. עם זאת, לבסוף האישומים בוטלו.
* 50 סנט גורש מ-Andrew Jackson High School עקב אחזקת קוקאין
* ג'ון בון ג'ובי הורחק בגלל פגיעה בסטודנטית
* קורטני לאב טענה שהורחקה ממכללת נלסון לבנות עקב היעדרויות ועישון
* נואל גלאגר הורחק מבית הספר התיכון הקתולי בארלו לאחר שהשליך שק קמח על מורה
* צ'ארלי שין הורחק מתיכון סנטה מוניקה עקב היעדרויות וציונים נמוכים
* פרנק סינטרה סולק מ-A. J. Demarest High School עקב "פרחחות"

## הערות שוליים

קטגוריה:חינוך